Mistä on kyse? Yle Uutisten haastattelemat junamatkustajat kummeksuvat suunnitelmia lakkauttaa vuoroja.

Esimerkiksi Joensuusta aiotaan katkaista kokonaan henkilöjunayhteys pohjoiseen ja länteen.

Junamatkustajat kummeksuvat liikenneministeriön suunnitelmia lakkauttaa rankalla kädellä vuoroja.

Esimerkiksi yliopistokaupunki Joensuusta aiotaan katkaista kokonaan henkilöjunayhteys pohjoiseen ja länteen. Joensuusta pääsisi tulevaisuudessa raiteita pitkin vain etelään.

Pitäkää please meidätkin mielessä. Hanna Kalinen

Yle Uutiset hyppäsi kysymään matkustajien mietteitä Joensuusta Varkauteen kulkevaan junaan, joka on yksi lakkautusuhan alla olevista yhteyksistä. Hanna Kalinen on matkalla Rantasalmelle kotiinsa.

– Kävin porukoiden luona Outokummussa. Mua haittaisi jos tämä loppuisi. Pitäkää please meidätkin mielessä, vetoaa Kalinen.

Joensuulainen Rauno Räsänen on menossa maan halki Tampereelle ja sieltä Nokialle tapaamaan vanhinta poikaansa.

– Kyllähän se liikenneministerille tekisi varmasti hyvää ottaa jollakin kyydillä matkalippu Joensuuhun tai itärajan pintaan ja tulla asustelemaan tänne. Tervetuloa vaan vaikka vuodeksi. Katsot sitten miten täällä onnistuu liikkuminen ja eläminen, täräyttää Räsänen.

Janita vierastaa bussia

Joensuulais-pieksämäkeläinen Janita Rissanen matkaa Pieksämäelle.

– Käytän tosi useasti taajamajunaa. Mun mielestä tämä on ihan älyttömän hyvä, koska opiskelijan tuloilla ei ole varaa. Bussilla se on melkein 34 euroa yhteen suuntaan ja tällä 13 euroa, kertoo Rissanen.

Juna saapuu Varkauteen, jonka asemalle saapuu muutaman tunnin kuluttua kaupungissa asuva Jenna-Riikka Honkanen. Hän on menossa Joensuuhun.

– Mulla on asioita Joensuussa hoidettavana huomenna, niin mun pitää lähteä jo tänään sinne. Toivon liikenneministeriöltä, että jättäkää tämä junavuoro tänne. Sitä tarvitaan, toteaa Honkanen.